KITBA TA' DANIEL JOHN ATTARD F'pajjiżna ilhom ma jidħlu immigranti mill-baħar għal dawn l-aħħar għoxrin xahar. Fil-fatt kien proprju f'Jannar tal-elfejn u ħmistax meta grupp ta' migranti żbarkaw fi xtutna, b'tama ta' refuġju fil-gżejjer Maltin. Fakkar dan il-Kap tas-Servizzi tad-Detenzjoni, Mario Schembri, f'kummenti esklussivi mal-gazzetta KullĦadd , fejn spjega kif minkejja n-nuqqas ta' migranti mill-baħar, ħidmet it-taqsima ma waqfitx. Dan b'mod partikolari għaliex l-immigranti ma jiġux biss mill-baħar, tant li kif spjega Schembri, hemm uħud li jkunu f'pajjiżna legalment qabel ma jinbidel l-istatus tagħhom. "Dawn huma mmigranti li normalment jidħlu permezz tal-ajru u ma jkollhomx id-dokumenti kif suppost, jew inkella jinqabdu mill-pulizija tal-immigrazzjoni li jkunu għalqilhom iż-żmien li suppost ikunu telqu minn hawnhekk, allura jinġiebu għal xi żmien hawnhekk. Hemm uħud li jitolbu ażil, allura jagħmlu żmien itwal fis-servizz ta' detenzjoni sakemm il-proċess tal-ażil jibda, u oħrajn jinżammu għal ftit ġranet sakemm jiġu deportati lura lejn pajjiżhom," qalilna Schembri. Mario Schembri żied li x-xhur kwieti f'termini ta' migrazzjoni minn Jannar elfejn u ħmistax l'hawn servew t'opportunità biex isir rinovar importanti fiċ-ċentru ta' Ħal Safi. Fl-istess waqt, l-uffiċjali tad-detenzjoni qed servew bħala għassiesa fiċ-ċentri miftuħa, li minkejja n-natura libera tagħhom jirrikjedu għassa erbgħa u għoxrin siegħa kuljum. Fuq kollox, fl-aħħar xhur l-uffiċjali ingħataw taħriġ speċjalizzat f'diversi oqsma relatati: It-taħriġ ivarja minn 'fire fighting' sa 'combat personali; 'light combat'; fejn bniedem ikun jista' jieħu ħsieb tiegħu nnifsu jekk jiġi mhedded minn xi ħaġa. Għandna ukoll l-evacuation techniques li jkollok bżonn f'każ li jkollok xi ħruq, jew xi emerġenza." Apparti l-aspett tekniku, fl-aħħar xhur ingħata wkoll taħriġ mil-lat uman, biex l-uffiċjali jkunu preparati bl-aqwa prattiċi ta' kif jiġu trattati l-migranti, waqt li jitkattar l-għarfien dwar il-kulturi diversi u l-isfidi li dawn jimponu. Lil'hinn minn dan, Mario Schembri spjega li l-motivazzjoni fi ħdan is-servizzi tad-detenzjoni kompliet togħla hekk kif l-uffiċjali ingħataw id-dinjità li tixirqilhom, bil-kundizzjonijiet tax-xogħol jitjiebu drastikament. "Dawn issa għandhom struttura li biha, minn detention service officer li jibda fl-iskala l-iktar baxxa, jista' javvanza u jitla' anke fi gradi t'amministrazzjoni. Dan l-istess training jagħmel tajjeb ukoll għal dan l-aspett, li bniedem qed jitħarreġ fuq ix-xogħol tiegħu stess. Qed juża t-taħriġ li qed intuh aħna biex flimkien mal-esperjenza li diġà għandu jkun jista' javvanza fil-karriera tiegħu aktar 'il quddiem," temm jgħidilna Schembri. Dan grazzi għal ftehim milħuq bejn il-Ministeru Għall-Intern u s-Sigurtà Nazzjonali, u l-General Workers Union, biex wara snin minsija u f'qagħda prekarja, saret ġustizzja mal-uffiċjali tad-detenzjoni.